b'\n_START_ARTICLE_\nFranc Miheli\xc4\x8d\n_START_SECTION_\n\xc5\xbdivljenje\n_START_PARAGRAPH_\nFranc Miheli\xc4\x8d se je rodil 3. marca 1949 v Sodra\xc5\xbeici v Ribni\xc5\xa1ki dolini. Ribnico in vse v povezavi z njo opeva v ve\xc4\x8d pesmih. Dru\xc5\xbeina je bila zelo povezana z glasbo, kar je bilo pomembno izhodi\xc5\xa1\xc4\x8de za njegovo \xc5\xbeivljenjsko pot. Prvi\xc4\x8d je vzel harmoniko v roke, ko je bil star \xc5\xa1tiri leta. Star\xc5\xa1i so od\xc5\xa1li k ma\xc5\xa1i, sam pa je v o\xc4\x8detovi delavnici sam od sebe zaigral kak\xc5\xa1no pesem. Kot otrok si je eno izdelal celo sam. Tudi pozneje se je raje kot igranju nogometa s prijatelji posve\xc4\x8dal in\xc5\xa1trumentu. O\xc4\x8de mu je neko\xc4\x8d za nagrado za pridnost kupil orglice in \xc5\xa1e isti dan je igral nanje vse, kar je znal._NEWLINE_Prvi javni nastop je imel leta 1955, ko je bil star 6 let. Pozneje je veliko nastopal v \xc5\xa1oli z orglicami, harmoniko, \xc5\xa1olskim harmonijem, bisernico, bugarijo, berdo in tudi kitaro. Na vse in\xc5\xa1trumente je igral po posluhu brez not. V 5. razredu osnovne \xc5\xa1ole je z dvema so\xc5\xa1olcema sestavil ansambel. Na predlog u\xc4\x8diteljice je petkrat s harmoniko nastopil na Veselem toboganu Radia Ljubljana, kjer je po\xc5\xbeel velike aplavze. V \xc4\x8dasu srednje \xc5\xa1ole je veliko zaslu\xc5\xbeil z rednim igranjem v gostilni pri Kropcu, leta 1966 pa je ustanovil svoj prvi uradni trio, s katerim je naslednji dve leti igral v ve\xc4\x8d razli\xc4\x8dnih krajih. Ve\xc4\x8dinoma so igrali skladbe Ansambla Lojzeta Slaka in Ansambla bratov Avsenik._NEWLINE_Leta 1968 je na enem izmed nastopov sre\xc4\x8dal pevca, brata in sestro Lov\xc5\xa1in, Franca in Bernardo. Takrat so prvi\xc4\x8d nastopili skupaj. Kmalu potem je bilo delovanje skupine prekinjeno zaradi slu\xc5\xbeenja Franca Miheli\xc4\x8da v vojski. Z Lov\xc5\xa1inovima in in\xc5\xa1trumentalisti je ohranil stike in leta 1970 se je za\xc4\x8dela pot Ansambla Franca Miheli\xc4\x8da. Bernarda Lov\xc5\xa1in je nedolgo zatem postala tudi Miheli\xc4\x8deva \xc5\xbeena. Z njo ima h\xc4\x8derko Nata\xc5\xa1o, ki je nekajkrat nastopila skupaj z ansamblom, in sina Tadeja, ki nastopa z ansamblom kot basist. Tadej je v zvezi s slovensko pevko Ylenio Zobec._NEWLINE_Njegovo \xc5\xbeivljenje je v knjigi z naslovom Glasba je moj \xc4\x8darobni svet opisal Miheli\xc4\x8dev velik prijatelj in avtor mnogih besedil za njegov ansambel pisatelj Ivan Sivec.\n_START_SECTION_\nDelo\n_START_PARAGRAPH_\nV bazi avtorjev zdru\xc5\xbeenja SAZAS je bilo na dan 1. 1. 2017 registriranih 269 del, katerih avtor ali soavtor je Franc Miheli\xc4\x8d. Upo\xc5\xa1tevane so tako skladbe v sloven\xc5\xa1\xc4\x8dini kot tudi tiste v nem\xc5\xa1\xc4\x8dini za nem\xc5\xa1ko govorno podro\xc4\x8dje.\n_START_SECTION_\nZanimivosti\n_START_PARAGRAPH_\nFranc Miheli\xc4\x8d je poleg utemeljitve petprstnega igranja na diatoni\xc4\x8dno harmoniko poznan tudi po izmenjujo\xc4\x8dem igranju na 7 harmonik. Posebej zanj so naredili tudi harmoniko s toni v ni\xc5\xbeinah in na njegov predlog dodali \xc5\xa1e en gumb, s katerim se da na trivrstno harmoniko zaigrati v \xc5\xa1tirih durih, kar sicer ni zna\xc4\x8dilnost te vrste harmonik.'